User:Dijana PC/sandbox

"Evropsko združenje za interpretacijo dediščine" (izvirno angleško Interpret Europe – European Association for Heritage Interpretation) je mednarodna organizacija s sedežem v Nemčiji, kjer je uradno vpisana kot društvo v javnem interesu. Člani združenja so društva, institucije, podjetja in fizične osebe. Približno 90 % članov ima svoj sedež oziroma stalno prebivališče registrirano v Evropi.

Zgodovina
Interpretacija dediščine se je razvila v prvi polovici 20. stoletja v ameriških nacionalnih parkih. Utemeljil jo je Freeman Tilden leta 1957. Prvo nacionalno združenje za interpretacijo dediščine v Evropi je bilo leta 1975 ustanovljeno britansko združenja za interpretacijo dediščine, predhodnik današnjega združenja profesionalnih interpretatorjev (The Association for Heritage Interpretation). Interpret Europe je zaživel leta 2000 in sprva deloval kot odprta mreža. Mednarodno združenje je bilo ustanovljeno 14. julija 2010 v Sloveniji.

Organiziranost
Interpret Europe deluje po dvotirnem sistemu: vodstvo in nadzorni svet. Vodstvo predstavljata najmanj dva zakonita zastopnika izmed članov, ki sta odgovorna za vodenje društva. Vodstvo določi nadzorni svet, ki ga sestavlja tri do devet članov, in je izvoljen na skupščini. Vodstvo in nadzorni svet sta neposredno odgovorna skupščini. 

Cilji
Poslanstvo združenja je spodbujati izmenjavo izkušenj in idej ter si prizadevati za širjenje dobrih praks in raziskav na področju interpretacije dediščine.

Interpretacija naravne in kulturne dediščine je neformalni izobraževalni koncept, ki spodbuja k vzpostavitvi odnosa do naravne in kulturne dediščine preko neposredne izkušnje krajev, objektov ali dogodkov. Interpretacija dediščine po svetu poteka predvsem na zavarovanih območjih narave in kulturne dediščine, na območjih naravnih in kulturnih spomenikov, v muzejih, živalskih vrtovih in botaničnih vrtovih.

Združenje se predstavlja kot evropska platforma za sodelovanje in izmenjavo izkušenj med zgoraj naštetimi institucijami kot tudi med visokošolskimi ustanovami, ki poučujejo veščine interpretacije dediščine.

Aktivnosti
Združenje organizira letne mednarodne konference, sodeluje v mednarodnih projektih in izvaja usposabljanja. Letne mednarodne konference so večdnevni dogodki. V nekaj dneh se v okviru konference zvrsti tudi do 100 različnih predavanj, delavnic in ekskurzij, ki jih v večini pripravijo udeleženci. Do danes je bilo izvedenih 5 konferenc: v Nemčiji (2011), Italiji (2012), na Švedskem (2013), Hrvaškem (2014) in Poljskem (2015). Konferenca v Belgiji v letu 2016 z naslovom »Interpretacije dediščine – za prihodnost Evrope« se ukvarja s vprašanjem, kako lahko doživljanje dediščine naslavlja teme človekovih pravic, aktivnega državljanstva ali miru.

Mednarodni projekti so osredotočeni na različne teme in področja, ki vključujejo razvoj standardov kakovosti (projekt LEADER “Transinterpret”, projekt Leonardo “TOPAS”), razvoj ponudbe programov usposabljanja (projekt Leonardo “HeriQ”), delo s skupinami s posebnimi potrebami (projekt Grundtvig “HISA”) in uporabo paradigmatskih učnih pristopov (projekt Leonardo “IOEH”, projekt Grundtvig “InHerit”).

Usposabljanja v okviru združenja potekajo v različnih jezikih in so trenutno prilagojena predvsem za vodnike v ustanovah kot so parki in muzeji ter za trenerje vodnikov.

Sodelovanje
Interpret Europe sodeluje z največjim ameriškim združenjem za interpretacijo – the National Association for Interpretation (ZDA), z avstralskim združenjem – Interpretation Australia Association (Avstralija), s kanadskim združenjem – Interpretation Canada ter mnogimi drugimi mednarodnimi mrežami in iniciativami. V Evropi trenutno potekajo skupni projekti z britanskim združenjem Association for Heritage Interpretation in s češkim združenjem Sdružení pro interpretaci místního dědictví. Poteka pa tudi izmenjava s španskim združenjem Asociación para la Interpretación del Patrimonio in portugalskim združenjem Associação de Interpretação do Património Natural e Cultural.

Interpret Europe podpira razvoj novih nacionalnih združenj po Evropi.